पाएं अपने शहर की ताज़ा ख़बरें और फ्री ई-पेपरडाउनलोड करें
नगर सहित क्षेत्र में रोजाना हरी सब्जियों का उत्पादन हो रहा है लेकिन भाव नहीं मिलने से किसान निराश है। पिछले साल भी लॉकडाउन के चलते बेहतर उत्पादन के बावजूद नुकसान उठाना पड़ा था। इस बार सीजन ठीक रहने की उम्मीद थी। लेकिन संक्रमण बढ़ने से इस पर भी पानी फिर गया।
पिछले डेढ़ माह से इंदौर व अन्य प्रदेशों में सब्जियों का परिवहन बंद हो गया है। लोडिंग वाहन चालकों ने व्यापारियों को कोविड संक्रमण के चलते रिस्क लेने से साफ इनकार कर दिया है। नतीजा अब किसानों को खेतों से ही कम दाम पर उपज बेचना पड़ रही है।
सब्जी उत्पादक किसान अशोक कुशवाह, पंचानन कुशवाह, महेश कुशवाह व राजू यादव ने कहा पिछले साल बाजार ही नहीं खुले। इस बार सब्जी विक्रय व परिवहन की छूट है, लेकिन फिर भी नुकसान उठाना पड़ रहा है। इंदौर मंडी बंद होने से भाव नहीं मिल पा रहे हैं। मुनाफा मिलना तो दूर बीज-दवाई व मजदूरी की लागत भी नहीं निकल रही है।
फुटकर व्यापारी भी सब्जियां नहीं खरीद रहे। फुटकर विक्रेता किशोर वर्मा, महेश कुशवाह, लाला कुशवाह व राजू वर्मा आदि ने कहा क्षेत्र के किसान सब्जी लेकर पहुंच रहे हैं। लेकिन फेरी लगाने का समय मात्र 3 घंटे ही मिलता है। प्रशासन की सख्ती के कारण हमारे पास भी सब्जियां खराब हो रही है। थोक विक्रेता रवि वर्मा ने बताया किसान रोजाना संपर्क कर रहे हैं। लेकिन वाहन चालक तैयार नहीं है।
सिंचित क्षेत्र के कारण उत्पादन अधिक
नर्मदा व नहरों से सिंचाई की व्यवस्था होने से बड़ी संख्या में किसान गर्मी में सब्जियों का उत्पादन करते है। यहां गिलकी, टेंसी, भिंडी, पालक, भट्टे, कोतमीर आदि का उत्पादन अधिक है। लॉकडाउन से पहले तहसील क्षेत्र से रोजाना दो लाेडिंग वाहन से 20 टन से अधिक सब्जियां इंदौर मंडी पहुंच रही थी।]
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn